Populația municipiului Bacău variază, în funcție de instituția care numără și de interesele existente, de la 100 la 200 de mii de oameni. Ca într-un film science-fiction, cetățenii orașului apar și dispar în funcție de motivul pentru care sunt numărați, că e vorba de salubritate sau de autorizații de taxi.

Primăria are două variante

Primăria municipiului Bacău operează după două cifre. Minimul și maximul. Totul, în funcție de interes.

Când vine vorba de dat bani, Primăria ia în calcul o numărătoare proprie. Astfel, în studiul de oportunitate pentru delegarea gestiunii activității de colectare a deșeurilor, populația declarată de primărie pentru anul 2018 este de 104.323 persoane. În acest mod, municipalitatea ar plăti mai puțin firmei care colectează deșeurile în municipiu, dar și la groapa de gunoi.

Pe de altă parte, când vine vorba despre acordarea autorizațiilor de taximetrie, acolo de unde încasează bani, numărul cetățenilor din municipiu este calculat după datele de la Evidența Populației. Aici, la nivelul lunii decembrie 2017, populația este de 200.851 persoane.

Ce explicație are Primăria?

Primarul Cosmin Necula dă vina pe statistică, sugerând că cifrele nu sunt exacte. ȚNoi ne bazăm pe plătitorii de taxe. De acolo și calculul la taxa de salubritate. Aia e cifra, aproximativ 105.000. La taxiuri, legea mă obligă să iau în calcul cifrele de la statistică. În opinia mea, ele nu sunt exacte, de aici o grămadă de probleme”, a explicat primarul Necula.

Ce zice statistica?

Direcția de Statistică Bacău dă o populație după domiciliu, în ianuarie anul acesta, numai la o lună după calculul de la Evidența Populației, de 197.285 persoane. Practic, din decembrie 2017 și până în ianuarie 2018 au plecat 3.500 de băcăuani din oraș.